Derfor frikjenner dommertopp Norges raseri
Det mener coach for norske dommere som dømmer internasjonale kamper, Svein Olav Øie. Han hoppet i TV-stolen da han så at de danske dommerne unnlot å blåse til fordel for Norge i den helt avgjørende situasjonen i de dramatiske sluttminuttene. - Jeg synes dommerne var lite smarte. Ingen hadde reagert om de hadde blåst straffekast. Den første kontakten mellom forsvarspilleren og Myrhol skjer når islendingen står inne i feltet. Myrhol får heller ikke full kroppskontroll etterpå. Selv om de avventer skuddet, holder det ikke når de ikke blåser i etterkant. De skulle uansett gitt ballen tilbake til Norge, sier han til VG Nett.Norge hadde ballen på stillingen 33-32 til Island og det var under ett minutt igjen av oppgjøret. Myrhol, med en islending i ryggen, fikk ballen på streken, rev seg løs og hoppet inn. Da sto islendingen inne i feltet og Myrhols innhopp ble så mislykket at han skjøt med ryggen mot mål. Målvakten reddet - og Island kunne kontrollere inn 34-32. Det danske dommerparet ble utskjelt etter noter av det norske laget - samt av TV2s kommentatorer i den direktesendte TV-sendingen. Harald Bredeli beklaget i etterkant språkbruken. - Det er engasjement, en stemning der og da som gjenspeiles både på TV og på parketten, mener Øie. - Dommerne var ikke dårlige. Det er ikke de som ødelegger kampen for Norge, men det var en uheldig avslutning, fortsetter han Ifølge regelboken til Norges Håndballforbund skal det dømmes straffekast når «en klar målsjanse ødelegges ved regelbrudd av motstanderne...». Dommerne må derfor vurdere om det faktum at Islands spiller er inne i feltet, eller taklingen på Myrhol, kvalifiserer til straffekast.Alle er imidlertid ikke enige i at det skulle vært dømt straffe til Norge. Den tidligere landslagsprofilen Mia Hundvin meldte følgende på sin Twitter-profil i går kveld: - Ikke straffe, men folk flest vet ikke at det er en større prestasjon å spille jevnt med Island for herrene enn det er for kvinnene å slå Kina med 10 mål. TV2s håndballreporter, Stig Nygård, er heller ikke enige med sine kolleger i kommentatorbua. I sin blogg forklarer han hvorfor han mener det ikke er straffe: - Kanskje Norge skulle hatt et frikast som følge av holdingen, men ikke straffe. I hvert fall ikke noen soleklar. Noen vil hevde at Svavarsson er inne i feltet. Joda, han har et kne inne i feltet, men han er jo bak Myrhol og viser at han slipper. Både Nygård og Øie påpeker at Norges tross alt var heldige med dommeravgjørelsene i den første gruppespillkampen mot Slovenia. - Der tippet det ikke mot Norge, for å si det sånn. Det der svinger, sier Øie.Det danske dommerparet Per Olesen og Lars Ejby Pedersen kom ut av dommergarderoben like etter at de norske spillerne og støtteapparatet hadde forlatt Millennium Arena i går kveld. Overfor VG Nett forklarte de hvorfor de ikke dømte straffe. - Fra der hvor jeg står, på bakkenivå, så har Myrhol ryggen til mål. Da er det aldri straffe, sier Ejby Pedersen. Danskene synes raseriet til nordmennene etter kampslutt ble i overkant. - Jeg skjønner at de reagerer. Det er jo en viktig situasjon, for fanden! Men det ble for mye. Det må jeg si, sier Olesen.Island - Norge 34-32 (18-20) 4000 tilskuere Toppscorer Island: Robert Gunnarsson 9. Norge: Ole Erevik, Svenn-Erik Medhus - Lars Erik Bjørnsen 5, Bjarte Myrhol 3, Børge Lund 3, Håvard Tvedten 2, Erlend Mamelund 10, Christoffer Rambo 2, Espen Lie Hansen 3, Magnus Jøndal, Vegard Samdahl 1, Einar Riegelhuth Koren 3, Sondre Paulsen, Kenneth Klev, Kent Robin Tønnesen. Utvisninger: Island 4 x 2 min. Norge 4 x 2 min. Dommere: Per Olesen/Lars E. Pedersen, Danmark.
Dette bildet viser hvordan Islands forsvarspiller står inn i feltet når han forsøker å stoppe Bjarte Myrhol - en handling som burde gitt straffe til Norge.